**NOTA DE PREMSA**

**El Teatre L’Artesà s’adhereix a La Red Española de Teatros, Circuitos y Festivales de Titularidad Pública**

* **Aquesta xarxa aglutina prop de 200 recintes escènics i circuïts d’arts en viu arreu de la geografia espanyola, i afavoreix sinergies i espais de cooperació i formació comuns.**

L’assemblea general de La Red Española de Teatros, Circuitos y Festivales de Titularidad Pública es va reunir el passat dijous 12 de desembre a la Serrería Belga, a Madrid, per fer balanç de la seva activitat anual i votar l’entrada de nous socis, entre els quals es troba el Teatre L’Artesà.

El cap del Servei i la responsable d’arts escèniques de l’Ajuntament del Prat, Rafa Milán i Marta Ardiaca, van participar en l’assemblea de La Red, on van presentar el projecte del Teatre L’Artesà i del Sistema d’Arts en Viu de la ciutat com un projecte públic que treballa per garantir l’exercici dels drets culturals de la ciutadania a partir de generar oportunitats d’aprenentatge, pràctica, creació i gaudi de les arts en viu.

El Teatre L’Artesà, com a node central de les arts en viu al Prat, s’incorpora a aquesta entitat cultural amb l’objectiu de connectar el projecte cultural de la ciutat amb d’altres de filosofia similar: promoure les pràctiques i la creació artística, posant l’èmfasi en la vessant educativa i de formació, a més d’oferir una programació escènica de qualitat i diversa.

**La Red Española de Teatros i L’Artesà**

La Red Española compta amb 193 espais escènics associats, de titularitat pública i de tot el territori nacional. L’associació impulsa les arts escèniques afavorint l’accessibilitat a la població i treballant per garantir una oferta escènica de qualitat, plural i diversa. Així mateix, promou espais de trobada, reflexió i cooperació entre els seus membres, tot impulsant la generació de polítiques culturals que vertebrin i millorin la realitat cultural als territoris.

La presència del Prat de Llobregat a La Red permetrà l’accés a circuïts de programació de dansa i circ, programes d’acompanyament per al desplegament de nous projectes i a múltiples espais de formació, reflexió i cooperació amb altres teatres d’arreu de la geografia espanyola. Aquest fet contribuirà a consolidar i enriquir el treball que L’Artesà porta a terme a la ciutat.

**El potencial d’un teatre avui**

Sota el lema “Escletxes sense por: el potencial d’un teatre avui”, el Teatre L’Artesà publica avui també una nova temporada, que engloba propostes d’Arts en Viu de febrer a maig. Així, la programació inclourà grans noms de la dramatúrgia actual com Àlex Rigola, Jordi Prat i Coll, Josep Maria Mestre o Juan Diego Botto; així com la creació més contemporània de la mà de Candela Capitán, Rosa Romero, Led Silhouette + Marcos Morau o Amalia Fernández. Les entrades sortiran a la venda el 4 de febrer i tota la programació ja està disponible a [www.teatrelartesa.cat](http://www.teatrelartesa.cat).